Ania ti Kuna ti Biblia Maipapan iti Tattoo?
Sungbat ti Biblia
Naminsan laeng a nadakamat iti Biblia ti tattoo. Kuna ti Levitico 19:28: “Dikay mangikabil iti marka a tato iti bagbagiyo.” Inted ti Dios daytoy a bilin iti Israel tapno maidumada kadagiti kabangibangda a nasion a nangimarka kadagiti kudilda iti nagan wenno simbolo dagiti didiosenda. (Deuteronomio 14:2) Nupay saan nga obligado dagiti Kristiano a mangsurot iti Linteg a naited iti Israel, napateg nga ikabilangan ti prinsipio a ramanen daytoy a linteg.
Rumbeng kadi nga agpa-tattoo dagiti Kristiano?
Makatulong kenka nga agdesision dagitoy a teksto:
“Nanakman koma ti panagkawes dagiti babbai.” (1 Timoteo 2:9, Ti Baro a Naimbag a Damag Biblia) Agaplikar dayta a prinsipio kadagiti lallaki ken babbai. Masapul a raementayo ti rikna dagiti sabsabali ken ditay koma mangatrakar iti nalabes nga atension.
Adda dagiti agpa-tattoo kas pammaneknek iti kinasiasinoda wenno addaanda iti wayawaya, idinto nga agpa-tattoo met ti dadduma tapno ipakitada nga adda kalinteganda a mangaramid iti kayatda. Nupay kasta, iparparegta ti Biblia kadagiti Kristiano: “Iparangyo ti bagbagiyo a maysa a sakripisio a sibibiag, nasantuan, makaay-ayo iti Dios, maysa a sagrado a panagserbi buyogen ti pannakabalinyo nga agrason.” (Roma 12:1) Usarem ti ‘pannakabalinmo nga agrason’ a mangusig no apay a kayatmo ti agpa-tattoo. Gapu kadi ta kayatmo laeng ti sumurot iti uso wenno ipakitam a miembroka ti maysa a grupo? Laglagipem a mabalin nga agbaliwto ti panunotmo ngem ti tattoo ket permanente. Makaaramidka iti umiso a desision no usigem dagiti motibom.—Proverbio 4:7.
“Dagiti gakat daydiay nasaet sigurado a mangipaay iti pagsayaatan, ngem tunggal maysa a nadarasudos sigurado nga agturong iti panagkasapulan.” (Proverbio 21:5) Masansan a dinadarasudos a desision ti panagpa-tattoo, ngem agpaut ti epektona iti trabaho ken iti relasiontayo kadagiti sabsabali. Nangina ken naut-ot pay ketdi ti agpaikkat iti tattoo. Ipakita ti surbey—kasta met ti rumangrang-ay a negosio dagiti agik-ikkat iti tattoo—nga adu kadagiti nagpa-tattoo ti agbabbabawi met laeng.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn